Mariagerfjord Kommune blev vindere af kommunedysten i kampagnen "Arbejdspladsen motionerer" 2010.

Efterårets kampagne "Arbejdspladsen motionerer", der arrangeres af Dansk Firmaidræt, fik i bogstaveligste forstand skabt megen bevægelse rundt omkring på de danske arbejdspladser. Som et ekstra led i konkurrencen udfordrede seks kommuner hinanden til en intern dyst. Her gik Mariagerfjord Kommune af med sejren. I alt opnåede de over 300 tilmeldte medarbejdere fra Mariagerfjord Kommune imponerende 65 minutters motion om dagen i gennemsnit i løbet af de tre kampagneuger. - Det flotte resultat kommer nok af, at medarbejderne står sammen og kæmper både med og mod hinanden. De har også hele tiden kunnet følge med på hjemmesiden, så man kunne se, hvem der førte, forklarer HR-Konsulent ved Mariagerfjord Kommune Trine Gundesen. I Mariagerfjord Kommune håber man, at motionsindsatsen varer ved, selvom konkurrencen er slut for denne gang. Kommunen får som vindere af kommunedysten overrakt en vandrepokal af Dansk Firmaidræt.